Paxlovid, lieky a tehotenstvo
Dobrý deň,
mám Covid, môžem užívať Paxlovid ak:
užívam Tadalafil, Verospiron + je možné, že som tehotná (zatiaľ mi len mešká menzes, domáci test bol negatívny, ale je možné, že ešte je nízke HCG).
Dobrý deň,
ďakujeme za Vašu otázku.
Liek Paxlovid je stále vo fáze sledovania interakcií s inými liekmi, a preto nie sú dostupné úplne informácie na základe ktorých sa určí bezpečnosť jeho použitia. Keďže liečivo ritonavir (jedna z účinných látok lieku Paxlovid) má známe interakcie s inými liekmi, do verejne dostupných dokumentov k lieku boli pridané bezpečnostné upozornenia a odporúčania.
Pri uvedenej kombinácii liekov bolo popísaných niekoľko stredne závažných interakcií. Medzi liekom Tadalafil a liekom Paxlovid boli pozorované klinicky stredne závažné interakcie, pri ktorých je zvýšené riziko výraznej hypotenzie. Pri súčasnom podávaní lieku Paxlovid s liekom Verospiron je zvýšené riziko vzniku hyperkaliémie. Z týchto dôvodov je uvedená kombinácia liekov na zváženie lekárom.
Liek Paxlovid je liek na mimoriadny dovoz MZSR, nie je v Slovenskej republike registrovaný. To znamená, že máme k dispozícii obmedzené informácie o jeho prípadných interakciách. Rovnako sú obmedzené informácie o jeho bezpečnosti počas užívania v období tehotenstva. Odporúčam Vám preto kontaktovať predpisujúceho lekára a konzultovať s ním uvedenú liečbu. Rovnako ho upozorniť na možné tehotenstvo.
S pozdravom
PharmDr. Patrícia Čečková